
Uznesenie Okresný súd Lučenec vo veci starostlivosti o maloletého Q. S., nar. XX.XX.XXXX, t. č. umiestneného v Centre pre deti a rodiny Jula Horvátha 924/78, Kremnica, zastúpeného Úradom práce, sociálnych vecí a rodiny Veľký Krtíš ako opatrovníkom, dieťa rodičov matky U. S., nar. XX.XX.XXXX, trvale bytom D. XX, t. č. K. B. XXX a otca Y. S., nar. XX.XX.XXXX, trvale bytom Q. S., t. č. ÚVTOS Banská Bystrica, o nariadenie ústavnej starostlivosti a na nariadenie neodkladného opatrenia, takto rozhodol: I. Súd n a r i a ď u j e neodkladné opatrenie v nasledovnom znení: Maloletý Q. S., narodený XX.XX.XXXX sa naďalej ponecháva v starostlivosti Centra pre deti a rodiny Jula Horvátha 924/78, Kremnica a to odo dňa 07.05.2025. II. Toto neodkladné opatrenie potrvá až do právoplatného skončenia konania vo veci vedenej pod sp. zn. 27P/58/2025. odôvodnenie: 1. Úrad práce, sociálnych vecí a rodiny Veľký Krtíš (ďalej len „ÚPSVaR“ alebo „navrhovateľ“) tunajšiemu súdu doručil dňa 04.04.2025 podnet na nariadenie ústavnej starostlivosti a na nariadenie neodkladného opatrenia, v ktorom uviedol, že súd nariadil výchovné opatrenie rozsudkom Okresného súdu Lučenec č. k. 27P/121/2024-36 zo dňa 27.08.2024, právoplatným dňa 07.11.2024, ktoré bolo nariadené na zabezpečenie úpravy rodinných a sociálnych pomerov maloletého dieťaťa a to pobyt v Centre pre deti a rodiny Jula Horvátha 924/78, Kremnica (ďalej len „CDR“) na obdobie 6 mesiacov od právoplatnosti rozsudku. Otec maloletého je naďalej v Ústave na výkon trestu odňatia slobody Banská Bystrica. Dňa 22.05.2023 bol na Okresnom súde Veľký Krtíš právoplatne odsúdený na trest odňatia slobody na dobu 5 rokov a 6 mesiacov. Menovaný je vo výkone trestu odňatia slobody za trestný čin ublíženia na zdraví a trestný čin porušovania domovej slobody. Koniec trestu pre odsúdeného bol stanovený na deň 20.06.2028, dátum možnosti podania si žiadosti na podmienečné prepustenie je stanovený na deň 20.08.2026. Otec je s maloletým v kontakte (písomne, telefonicky, videohovory). Matka maloletého je naďalej nezamestnaná, podľa jej vyjadrenia bez príjmu. Nie je v evidencii uchádzačov o zamestnanie na ÚPSVaR. Toho času je stále v podmienke, podľa jej vyjadrenia monitorovací náramok má mať do 17.05.2025 a v mesiaci január si podala na Okresný súd Lučenec návrh na manželské výživné. Vo veci rozhodnuté ešte nebolo. Naďalej žije na adrese K. B. XXX, kde býva v starej bytovke so svojim druhom A. S., nar. XX.XX.XXXX - živnostníkom. Bývajú v podnájme v 2-izbovom byte. Obývajú jednu izbu, ktorá je veľmi skromne zariadená. Podľa vyjadrenia matky majiteľ bytu X. S. chce začať prerábať byt. Ona po ukončení trestu chce odísť k matke do Y.. Po ukončení výchovného opatrenia súhlasí s nariadením ústavnej starostlivosti nakoľko jej sociálne a bytové pomery sú nepriaznivé. Tiež uviedla, že vzhľadom na jej zdravotný stav - epileptické záchvaty, by nebola schopná zabezpečovať riadnu starostlivosť o maloletého Q.. Na epilepsiu pravidelne užíva lieky. Jej ošetrujúcim lekárom je MUDr. Panenková vo Veľkom Krtíši. Navštevuje aj neurologickú ambulanciu vo Veľkom Krtíši MUDr. Belašiča. Psychiatrickú ambulanciu nenavštevuje, alkohol nepožíva, sporadicky pivo, podľa finančných možností.
Maloletého dlhšiu dobu nekontaktuje z dôvodu, že má pokazený telefón a zlý zdravotný stav. Matka ohľadne maloletého orgán sociálnoprávnej ochrany detí a sociálnej kurately (ďalej len „SPODaSK“) nekontaktovala, podľa správy CDR o maloletého dlhodobo neprejavuje záujem, nezaujíma sa o jeho zdravotný stav, o celkový priebeh pobytu v zariadení. Vzhľadom k uvedeným skutočnostiam ÚPSVaR V. Krtíš navrhuje, aby nad maloletým bola nariadená ústavná starostlivosť a zároveň súd dočasne upravil pomery maloletého dieťaťa do právoplatnosti rozhodnutia súdu vo veci samej. 2. ÚPSVaR Veľký Krtíš k návrhu pripojil správu CDR Kremnica zo dňa 20.03.2025. 3. Uznesením č. k. 27P/121/2024-6 zo dňa 02.05.2025 tunajší súd začal konanie o nariadenie ústavnej starostlivosti nad maloletým dieťaťom. 4. Zo správy CDR Kremnica zo dňa 20.03.2025 je zrejmé, že maloletý neustále vyhľadáva rôzne činnosti, rád sa hrá, učí sa hrať a zapája sa do aktivít s ostatnými deťmi. Autority rešpektuje a pri správne zvolenej metóde je usmerniteľný. Má osvojené vlastné prejavy správania, vie svoje správanie korigovať. Režim a pravidlá v skupine vníma, treba ich však zdôrazňovať. Pri aktivite dlho neudrží pozornosť, preto treba aktivity obmieňať a motivovať ho, aby pri jednej činnosti vydržal dlhšie. Maloletý je priateľský voči deťom aj dospelým, v kolektíve je obľúbený. Je komunikatívne, úprimný a priamy. Správanie často prispôsobuje starším deťom v skupine a súrodencom, aby sa im zapáčil alebo ich pobavil. Vyskytuje sa u neho empatický prejav k iným členom skupiny alebo hračkám (pýta sa prečo je dieťa smutné, poľutuje a podobne). Rovnako si osvojil správanie voči autoritám. Maloletý od septembra 2024 navštevuje predškolské zariadenie Špeciálnej materskej školy internátnej v Kremnici, pričom sa venuje predškolskej príprave. Nakoľko u maloletého bola zanedbaná predškolská príprava v domácom prostredí, pracujú na jeho rozvoji kognitívnych zručností, grafomotorických zručnostiach, priestorovej orientácii a rečovom prejave. Do škôlky chodí rád a má tam aj svojich kamarátov. Rád poteší iné deti v kolektíve, ak má nejaké dieťa narodeniny, tak sa pýta, či im môže kúpiť darček z vreckového. Maloletého slovná zásoba je pestrá, avšak výslovnosť veľmi zlá. Rozpráva príliš rýchlo a neustále, pričom slová skomolí alebo nedokončí. V rečovom prejave vymizli vulgarizmy, osvojil si novú slovnú zásobu. Nové slová sa učí rýchlo, treba ich však opakovať. Navštevuje logopedické stretnutia a intenzívne doma trénuje logopedické cvičenia. Zdravotný stav maloletého je dobrý. V skupine je maloletý umiestnený spolu so súrodencami R. (Q., U., U., I., brat P. je plnoletý žije mimo CDR, v decembri maloletého navštívil). Jeho sestra O. je rovnako plnoletá, ale v súčasnosti nie je s ňou v žiadnom kontakte. Kontakt s matkou bol z jej strany v poslednom období úplne prerušený. Dlhodobo maloletého nekontaktuje, neprejavuje o neho záujem. Nezaujíma sa o jeho zdravotný stav ani o celkový priebeh jeho pobytu v zariadení. Maloletý sa na matku pýta len zriedkavo. Zriedka spomenie aj starú mamu. Maloletý má častý kontakt s otcom, ktorý je momentálne vo výkone trestu odňatia slobody, pričom sú v telefonickom kontakte, píše mu listy a realizujú aj videohovory. 5. Zo spisu tunajšieho súdu sp. zn. 27P/121/2024 mal súd za osvedčené, že maloletému bolo rozsudkom Okresného súdu Lučenec č. k. 27P/121/2024-36 zo dňa 27.08.2024, právoplatným dňa 07.11.2024 nariadené výchovné opatrenie na zabezpečenie úpravy rodinných a sociálnych pomerov maloletého dieťaťa a to pobyt v Centre pre deti a rodiny Jula Horvátha 924/78, Kremnica na obdobie 6 mesiacov od právoplatnosti rozsudku. 6. Podľa článku 5 písm. b) a d) zákona č. 36/2005 Z. z. o rodine (ďalej len „zákon o rodine“) záujem maloletého dieťaťa je prvoradým hľadiskom pri rozhodovaní vo všetkých veciach, ktoré sa ho týkajú. Pri určovaní a posudzovaní záujmu maloletého dieťaťa sa zohľadňuje okrem iných aj bezpečie dieťaťa, ako aj stabilita prostredia, v ktorom sa dieťa zdržiava a okolnosti, ktoré súvisia so zdravotným stavom dieťaťa. 7. Podľa § 2 ods. 1, 2 Civilného mimosporového poriadku (ďalej „CMP“), na konania podľa tohto zákona sa použijú ustanovenia Civilného sporového poriadku, ak tento zákon neustanovuje inak. Na účely tohto zákona sa pojmy žaloba, strana a spor vykladajú ako návrh na začatie konania, účastník konania (ďalej len "účastník") a konanie podľa tohto zákona, ak z povahy veci nevyplýva inak. 8. Podľa § 324 ods. 1, 2, 3 Civilného sporového poriadku (ďalej „CSP“), pred začatím konania, počas konania a po jeho skončení súd môže na návrh nariadiť neodkladné opatrenie. Na konanie o návrhu na nariadenie neodkladného opatrenia je príslušný okresný súd. Neodkladné opatrenie súd nariadi iba za predpokladu, ak sledovaný účel nemožno dosiahnuť zabezpečovacím opatrením.
9. Podľa § 325 ods. 1 CSP, neodkladné opatrenie môže súd nariadiť, ak je potrebné bezodkladne upraviť pomery alebo ak je obava, že exekúcia bude ohrozená. 10. Podľa § 329 ods. 1 CSP, súd môže rozhodnúť o návrhu na nariadenie neodkladného opatrenia aj bez výsluchu strán a bez nariadeného pojednávania. 11. Podľa § 329 ods. 2 CSP, pre neodkladné opatrenie je rozhodujúci stav v čase vydania uznesenia súdu prvej inštancie. 12. Podľa § 361 CMP, Súd nariadi neodkladné opatrenie aj vtedy, ak to vyžaduje verejný záujem. 13. Podľa § 367 ods. 1 až 4, 6 až 8 CMP, neodkladným opatrením môže súd nariadiť, aby ten, kto má maloletého dočasne pri sebe, maloletého dočasne odovzdal do starostlivosti toho, koho označí súd, alebo do striedavej osobnej starostlivosti. Ak súd neodkladným opatrením nariadi odovzdanie maloletého do starostlivosti zariadenia na výkon rozhodnutia súdu, určí zároveň čas trvania neodkladného opatrenia, a to najdlhšie na šesť mesiacov. O návrhu na nariadenie neodkladného opatrenia rozhodne súd najneskôr do siedmich dní od doručenia návrhu. V tejto lehote súd uznesenie vyhotoví. Uznesenie o nariadení neodkladného opatrenia je vykonateľné vyhlásením; ak sa nevyhlasuje, je vykonateľné, len čo bolo vyhotovené. Ak do šiestich mesiacov od nariadenia neodkladného opatrenia nebol podaný návrh na začatie konania vo veci samej a súd zistí, že existujú dôvody pre ďalšie zotrvanie maloletého v náhradnej starostlivosti, začne konanie vo veci samej aj bez návrhu. Súd zruší neodkladné opatrenie, ak sa zmenia pomery alebo ak odpadli dôvody, pre ktoré bolo nariadené. O návrhu na zrušenie neodkladného opatrenia rozhodne súd do desiatich dní od jeho doručenia. 14. V konaní starostlivosti o maloleté dieťa je nariadenie neodkladného opatrenia na mieste, ak si to vyžaduje verejný záujem § 361 CMP, ak je potrebné nariadiť platiť výživné v nevyhnutnej miere § 366 CMP, a aby ten, kto má maloletého pri sebe, maloletého odovzdal do starostlivosti toho, koho označí súd § 367 ods.1 CMP. Ustanovenie § 367 CMP odráža úpravu v mimosporových konaniach, v ktorých sa ponecháva širší priestor pre ingerenciu štátu a realizáciu verejnej moci pri poskytovaní právnej ochrany, a to z úradnej povinnosti, s cieľom ochrany práv účastníkov pri súčasnom presadzovaní verejného záujmu, ak si to vyžaduje neodkladná ochrana práv a právom chránených záujmov. Z charakteru neodkladného opatrenia taktiež vyplýva, že pred jeho nariadením súd nemusí zistiť všetky skutočnosti, ktoré sú potrebné pre vydanie konečného rozhodnutia a pri zisťovaní nemusí byť vždy dodržaný formálny postup stanovený na dokazovanie. Vo všetkých veciach starostlivosti súdu o maloleté deti je prvoradý záujem maloletého dieťaťa. Podľa aktuálne platnej právnej úpravy neodkladné opatrenie môže nahradiť aj rozhodnutie vo veci samej. Súd zároveň poukazuje na ustanovenie § 325 ods. 1 CSP, v zmysle ktorého súd môže nariadiť neodkladné opatrenie v dvoch prípadoch a to, ak je potrebné bezodkladne upraviť pomery alebo ak je daná obava, že exekúcia bude ohrozená. Splnenie aspoň jedného zo zákonných predpokladov nariadenia neodkladného opatrenia musí súd primárne vyhodnotiť na základe návrhu, a to z rozhodujúcich skutočností uvedených v návrhu a v prípade konania vo veciach starostlivosti o maloleté deti, aj bez návrhu. Pomery, ktoré majú byť neodkladným opatrením upravené, musia mať vždy povahu právnych vzťahov a potreba ich úpravy musí byť vždy bezodkladná, to znamená naliehaná a nevyhnutná. 15. Zo súdneho spisu má súd dostatočne osvedčené, že je v záujme maloletého dieťaťa, aby naďalej zostalo v starostlivosti CDR Kremnica s § 367 ods. 1 CMP, a to až do času, kým súd vykoná riadne dokazovanie a právoplatne rozhodne vo veci samej. Súdu má za preukázané, že matka neprejavuje záujem o maloletého, naďalej nemá vytvorené vhodné podmienky na zabezpečenie riadnej starostlivosti o maloletého, pričom sama potvrdila, že jej sociálne a bytové pomery sú nepriaznivé a aj vzhľadom na svoj zdravotný stav nie je schopná zabezpečiť starostlivosť o maloletého. Otec mal. dieťaťa sa toho času nachádza vo výkone trestu odňatia slobody. Rovnako ako z podnetu, aj zo správy CDR Kremnica vyplýva, že maloletý sa adaptoval na prostredie v CDR, kde mu je zabezpečená predškolská príprava v špeciálnej materskej škole, ktorá bola v domácom prostredí zanedbaná. 16. Na základe uvedeného súd v súlade s § 367 ods. 1 CMP nariadil, aby maloletý Q. S. bol ponechaný v starostlivosti Centra pre deti a rodiny Jula Horvátha 924/78, Kremnica, kde mu je poskytovaná starostlivosť a to až do právoplatného skončenia konania vo veci samej(nariadenie ústavnej starostlivosti), čo je v jeho najlepšom záujme.
Poučenie: Proti tomuto uzneseniu je prípustné odvolanie v lehote 15 dní odo dňa jeho doručenia. Odvolanie sa podáva na Okresný súd Lučenec písomne v 3 vyhotoveniach a rozhoduje o ňom Krajský súd v Žiline. V odvolaní sa popri všeobecných náležitostiach uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody), a čoho sa odvolateľ domáha (odvolací návrh). Pokiaľ zákon na podanie nevyžaduje osobitné náležitosti, v podaní sa uvedie ktorému súdu je určené, kto ho robí, ktorej veci sa týka, čo sa ním sleduje, podpis, ak ide o podanie urobené v prebiehajúcom konaní, náležitosťou podania je aj uvedenie spisovej značky tohto konania. Toto uznesenie je vykonateľné vyhotovením.

